Ehdotus EUROOPAN PARLAMENTIN JA NEUVOSTON ASETUS kehitysyhteistyöstä Etelä-Afrikan kanssa asetuksen (EY) N:o 1726/2000 muuttamisesta (SEK(2003) 1135)

(komission esittämä)

PERUSTELUT

Asetuksen N:o 1726/2000 9 artiklan 3 kohdassa todetaan: "Komissio toimittaa Euroopan parlamentin ja neuvoston käsiteltäväksi päätöstä koskevan välitarkistuksen 31 päivään lokakuuta 2003 mennessä ja kokonaisarvioinnin ohjelmasta ennen tämän asetuksen voimassaolon päättymistä. (...) Komissio ehdottaa tarvittaessa muutoksia tähän asetukseen ottaen huomioon uusista AKT-EU-järjestelyistä aiheutuvat Etelä-Afrikkaa koskevat vaikutukset."

Komissio toimittaa välitarkistuksen tämän ehdotuksen yhteydessä. Välitarkistuksessa on tiivistelmä Etelä-Afrikan yhteistyöohjelman arvioinnista. Se perustuu maakohtaisesta strategiasta vuonna 2002 tehtyyn arviointiin, uuteen maakohtaiseen strategia-asiakirjaan ja vuonna 2002 neuvoteltuun monivuotiseen maaohjelmaan sekä komission ja Etelä-Afrikan kansallisen tulojen ja menojen hyväksyjän yhdessä tekemään arviointiin.

Välitarkistuksessa suositellaan muutosten tekemistä asetukseen N:o 1726/2000. Ehdotetut muutokset johtuvat ohjelman tehokkuuden arvioinnista, sen täytäntöönpanotoimenpiteistä sekä komission kehitysyhteistyöpolitiikan ja komission ja Etelä-Afrikan välisten suhteiden uusista kehityssuunnista.

Ehdotetut muutokset ovat pääpiirteissään seuraavat:

* Asetuksen N:o 1726/2000 voimassaoloaika on seitsemän vuotta. 6 artiklan 1 kohta edellyttää kolmivuotisia ohjelmia. Jotta nämä ohjelmat voidaan synkronoida asetuksen keston kanssa, on 6 artiklan sanamuotoa muutettava siten, että maaohjelmat voivat olla myös nelivuotisia.

* Etelä-Afrikan tasavallan kauppaa, kehitystä ja yhteistyötä koskevan sopimuksen liitteessä X on Etelä-Afrikan viinin ja väkevien alkoholijuomien alan tukea käsittelevä kirjeenvaihto. Liitteen 6 kohdassa todetaan "Etelä-Afrikan tasavallan kehittämisohjelmassa, jonka rahoittamiseen Euroopan yhteisö osallistuu, vahvistettujen päätavoitteiden tukemisen lisäksi Euroopan yhteisö tukee 15 miljoonalla eurolla Etelä-Afrikan viini- ja alkoholijuoma-alan rakenneuudistusta sekä Etelä-Afrikan viinien ja alkoholituotteiden markkinointia ja jakelua. Avun antaminen alkaa viinejä ja alkoholijuomia koskevan sopimuksen voimaantulosta." Viinejä ja väkeviä alkoholijuomia koskeva sopimus allekirjoitettiin 28 päivänä tammikuuta 2002. Näin ollen on tarpeellista sisällyttää 10 artiklan 1 kohdassa mainittuun 885,5 miljoonan euron viitemäärään 15 miljoonan euron lisämäärä viinien ja väkevien alkoholijuomien alan uudelleenjärjestelyyn.

* Asetuksen N:o 1726/2000 tavoitteena on 1 artiklan mukaisesti, että Etelä-Afrikka on EPRD:n ainoa edunsaaja. Ensisijaisiin yhteistyöaloihin 2 artiklan 2 kohdan mukaisesti kuuluu tuki "alueelliseen yhteistyöhön ja yhdentymiseen", mikä näyttää sallivan EPRD:n varojen käytön myös alueellisella tai Afrikan mantereen tasolla. Vaikka on selvää, että Etelä-Afrikka hyötyy suoraan tai epäsuorasti alueellisen yhteistyön ja yhdentymisen ohjelmista, asetuksessa ei sanota, millaisessa suhteessa EPRD:n ja EKR:n avustuksia on käytettävä tällaisten ohjelmien rahoittamiseen. Siinä ei sanota, onko rahoituksen tasapaino saavutettava hanke-/ohjelmatasolla, jokaisena varainhoitovuonna vai monivuotisten maaohjelmien/alueellisten ohjelmien tasolla. Sen 4 artiklaan on sisällytettävä suorempia säännöksiä alueellisten hankkeiden ja ohjelmien rahoituksesta EPRD:stä.

* Etelä-Afrikalla on erinomaiset puitteet julkisen sektorin kulutukselle ja investointimenoille sekä terve julkinen taloushallinto. Tämän vuoksi maa on erinomainen kumppani alakohtaisissa ohjelmissa ja suorana talousarvioapuna annettavassa rahoituksessa. Asetuksen N:o 1726/2000 4 artiklan 2 kohdan a alakohdassa säädetään myös tällaisesta mahdollisuudesta, mutta sanamuoto on hiukan epäselvä ("...muun ohessa... kohdistettua suoraa talousarviotukea") ja se voitaisiin tulkita siten, että kohdentamaton talousarviotuki jäisi kohdan ulkopuolelle. Vaikuttaa aiheelliselta poistaa tämä epäselvyys.

* Asetuksen 4 artiklan 2 kohta sekä 5 ja 7 artikla on saatava komission uuden varainhoitoasetuksen ja sen soveltamissäännösten mukaisiksi erityisesti yhtenäisvaluutan käytön, tuen lajien, välittävien instituutioiden roolin ja sovellettavien menettelytapojen osalta.

* On viitattava Cotonoun sopimuksen pöytäkirjaan 3, jossa määritellään Etelä-Afrikan ehdollinen asema sopimukseen osallistumisessa.

* Asetuksen 8 artiklassa viitataan toimivaltaiseen maantieteelliseen komiteaan, mutta sitä ei perusteta. Oikeudellisessa mielessä komiteaa ei ole olemassa. Käytännössä EKR:n komitea on toiminut "Etelä-Afrikka-komiteana" vaikkakin jäsenvaltioiden äänimäärät on painotettu eri tavoin. Vaikuttaa hyvän oikeuskäytännön vuoksi aiheelliselta muodollisesti perustaa tämä komitea. 8 artiklan 5 kohdan mukaisesti komissio ilmoittaa komitealle rahoituspäätöksistä, joita se aikoo tehdä yli 5 miljoonan euron suuruisista hankkeista ja ohjelmista. Hyvän varainhoidon ja menettelytapojen järkiperäistämisen vuoksi vaikuttaa aiheelliselta korottaa tämä määrä 8 miljoonaan euroon.

2003/0245 (COD)

Ehdotus EUROOPAN PARLAMENTIN JA NEUVOSTON ASETUS kehitysyhteistyöstä Etelä-Afrikan kanssa asetuksen (EY) N:o 1726/2000 muuttamisesta

EUROOPAN PARLAMENTTI ja EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen, ja erityisesti sen 179 artiklan,

ottavat huomioon komission ehdotuksen [1],

[1] EYVL C ...

noudattavat perustamissopimuksen 251 artiklassa määrättyä menettelyä [2],

[2] EYVL C ...

sekä katsovat seuraavaa:

(1) Euroopan parlamentin ja neuvoston kehitysyhteistyöstä Etelä-Afrikan kanssa 29 päivänä kesäkuuta 2000 annetun asetuksen (EY) N:o 1726/2000 [3] mukaisesti komission on toimitettava Euroopan parlamentin ja neuvoston käsiteltäväksi päätöstä koskeva välitarkistus 31 päivään lokakuuta 2003 mennessä. Kyseisen välitarkistuksen perusteella on asetukseen (EY) N:o 1726/2000 ehdotettu tiettyjä muutoksia.

[3] EYVL L 198, 4.8.2000, s. 1.

(2) Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston päätöksen (EY, Euratom) N:o 2988/95 [4] mukaisesti Etelä-Afrikan tasavallalle on mahdollista antaa rahoitusta suorana talousarvioapuna. Asetusta (EY) N:o 1726/2000 voitaisiin kuitenkin tulkita siten, että kohdentamaton talousarviotuki jäisi sen soveltamisalan ulkopuolelle. Lisäksi Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetussa neuvoston asetuksessa (EY, Euratom) N:o 1605/2002 [5] on toisen osan IV osastossa erityisiä säännöksiä ulkoisista toimista. Näin ollen on aiheellista yhdenmukaistaa asetus N:o 1726/2000 Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun asetuksen (EY, Euratom) N:o 2342/2002 [6] kanssa.

[4] EYVL L 312, 23.12.1995, s. 1.

[5] EYVL L 248, 16.9.2002, s. 1.

[6] EYVL L 357, 31.12.2002, s. 1.

(3) Jälleenrakentamisen ja kehittämisen Eurooppa-ohjelman sekä erityisesti vuosien 2000-2002 monivuotisen maaohjelman täytäntöönpanon vuoksi asetusta (EY) N:o 1726/2000 olisi muutettava erityisesti alakohtaisten ohjelmien hyväksymisen, talousarviotukena annettavan rahoituksen sekä alueelliseen yhteistyöhön ja yhdentymiseen liittyvien hankkeiden ja ohjelmien yhteisrahoituksen osalta.

(4) Asetus (EY) N:o 1726/2000 tuli voimaan vuonna 2000 ja sen voimassaolo päättyy 31 joulukuuta 2006. Kuitenkin 6 artiklan 1 kohta edellyttää kolmivuotista ohjelmasuunnittelua. Jotta ohjelmat vastaisivat asetuksen voimassaoloaikaa, olisi säädettävä myös nelivuotisista maaohjelmista.

(5) Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välinen kumppanuussopimus [7], jonka allekirjoittajiin Etelä-Afrikka kuuluu, allekirjoitettiin Cotonoussa 23 päivänä kesäkuuta 2000. Tämän sopimuksen pöytäkirjassa 3 määritellään Etelä-Afrikan ehdollinen asema osallistumisessa sopimukseen.

[7] EYVL L 317, 15.12.2000, s. 3.

(6) Neuvoston päätöksellä 1999/753/EY [8] hyväksyttiin Euroopan yhteisön ja sen jäsenvaltioiden sekä Etelä-Afrikan tasavallan välisen kauppaa, kehitystä ja yhteistyötä koskevan sopimuksen väliaikainen soveltaminen. Sopimuksen liitteessä X määrätään, että yhteisö antaa tukea Etelä-Afrikan viinien ja väkevien alkoholijuomien alalle sekä Etelä-Afrikan viinien ja väkevien alkoholijuomien markkinoinnille ja jakelulle. Neuvoston päätöksellä 2002/51/EY [9] ja neuvoston päätöksellä 2002/52/EY [10] on hyväksytty kaksi vastaavaa viinejä ja väkeviä alkoholijuomia koskevaa sopimusta. Näin ollen on välttämätöntä sisällyttää lisämäärä asetuksessa (EY) N:o 1726/2000 säädettyyn rahoituksen viitemäärään.

[8] EYVL L 311, 4.12.1999, s. 1.

[9] EYVL L 28, 30.1.2002, s. 3.

[10] EYVL L 28, 30.1.2002, s. 112.

(7) Käytännössä Euroopan kehitysrahaston komitea on toiminut asetuksen (EY) N:o 1726/2000 yhteydessä "Etelä-Afrikan komiteana". On aiheellista perustaa tämä komitea muodollisesti.

(8) Asetuksen (EY) N:o 1726/2000 8 artiklan 5 kohdan mukaisesti komissio ilmoittaa komitealle rahoituspäätöksistä, joita se aikoo tehdä yli 5 miljoonan euron suuruisista hankkeista ja ohjelmista. Hyvän varainhoidon ja menettelytapojen järkiperäistämisen vuoksi on aiheelliselta korottaa tämä määrä 8 miljoonaan euroon.

(9) Näin ollen asetus (EY) N:o 1726/2000 olisi muutettava tätä vastaavasti,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 1726/2000 seuraavasti:

1. Korvataan 2 artiklan 2 kohdan virkkeessä olevaa kaksoispistettä edeltävä osa seuraavasti:

Tämän asetuksen nojalla toteutettavassa kehitysyhteistyössä keskitytään ensisijaisesti Cotonoun sopimuksen Etelä-Afrikasta tehdyn pöytäkirjassa 3 olevan 8 artiklan mukaisiin yhteistyöaloihin ja erityisesti:

2. Muutetaan 4 artiklan seuraavasti:

a) Muutetaan 2 kohta seuraavasti:

i) Korvataan ensimmäisessä alakohdassa johdantovirke seuraavasti:

"2. Yhteisön rahoitus voi kattaa:"

ii) Korvataan a alakohta seuraavasti:

"a) poliittisella vuoropuhelulla määritellyillä ensisijaisilla aloilla tehtävien uudistusten ja toimenpiteiden toteuttamisen tukemiseen tarvittavat valtion talousarviosta myönnettävät varat käyttäen parhaiten soveltuvia välineitä, muun ohessa talousarviotukea ja muita talousarviotuen erikoismuotoja.";

iii) Korvataan toinen alakohta seuraavasti:

"Osa rahoituksesta voidaan kanavoida kohdistetusti lopullisille edunsaajille (esim. aloittaville yrittäjille) riskipääoman tai muun rahoitustuen muodossa. Euroopan investointipankki voidaan tarpeen vaatiessa ottaa mukaan näiden varojen hallintoon. Tämän asetuksen nojalla annettavia varoja ei saa käyttää tavalla, joka sallii vilpillisen kilpailun."

b) Lisätään 4a kohta seuraavasti:

"4a. Alueellisen yhteistyön ja yhdentymisen alaan kuuluvia yksittäisiä hankkeita ja ohjelmia rahoitetaan Etelä-Afrikan jälleenrakentamisen ja kehittämisen Eurooppa-ohjelmasta (EPRD) ja/tai Euroopan kehitysrahaston (EKR) alaisista alueellisista varoista.

Komissio pyrkii varmistamaan tasapainoisen rahoituksen molemmista lähteistä monivuotisen maaohjelman tasolla tekemällä EPRD:stä suuntaa-antavasti suhteessa saman prosenttimäärän suuruisen sitoumuksen alueelliseen yhteistyöhön ja yhdentymiseen kuin EKR:n varoista on Cotonoun sopimuksen rahoituspöytäkirjassa osoitettu alueelliseen yhteistyöhön ja yhdentymiseen."

3. Poistetaan 5 artikla.

4. Korvataan 6 artikla seuraavasti:

"6 artikla Ohjelmasuunnittelu

1. Monivuotinen maaohjelmasuunnittelu toteutetaan läheisessä yhteistyössä Etelä-Afrikan hallituksen kanssa ja ottaen huomioon 4 artiklan 6 ja 7 kohdassa tarkoitetun yhteensovittamisen tulokset. Ohjelmasuunnittelua koskevassa menettelyssä noudatetaan täysimääräisesti vastaanottajajohtoisen ohjelmoinnin periaatetta.

2. Valmistellakseen kutakin ohjelmasuunnittelua entistä tiiviimmässä yhteistyössä jäsenvaltioiden kanssa, myös paikalla, komissio laatii maakohtaisen strategia-asiakirjan käyden vuoropuhelua Etelä-Afrikan hallituksen kanssa. Tässä maakohtaisessa strategia-asiakirjassa otetaan huomioon asetuksen (EY) N:o 2259/96 ja tämän asetuksen nojalla rahoitettujen toimenpiteiden viimeisimpien kokonaisarviointien sekä toimiin kohdistuvien muiden säännöllisten arviointien tulokset. Siihen liitetään ongelmasuuntautunut selvitys ja sisällytetään monialaisia kysymyksiä kuten köyhyyden vähentäminen, sukupuolten tasa-arvo, ympäristö ja kestävä kehitys. Ehdotus monivuotiseksi maaohjelmaksi liitetään maakohtaiseen strategia-asiakirjaan. Tämän asetuksen 2 artiklassa mainittuihin aloihin perustuen valitaan rajoitettu määrä yhteistyöaloja. Viimeksi mainittuja aloja varten vahvistetaan yksityiskohtaiset soveltamissäännöt ja liitännäistoimenpiteet. Mahdollisuuksien mukaan kehitetään suoriutumisindikaattoreita tavoitteiden täytäntöönpanon ja sen vaikutusten arvioinnin helpottamiseksi. Jäljempänä 8 artiklan 1 kohdassa mainittu komitea, jäljempänä 'komitea', tutkii maakohtaisen strategia-asiakirjan ja ehdotuksen monivuotiseksi maaohjelmaksi. Komitea antaa lausuntonsa 8 artiklan 2 kohdassa säädetyn menettelyn mukaisesti.

3. Komissio ja Etelä-Afrikan hallitus neuvottelevat monivuotisen maaohjelman ja allekirjoittavat sen. Tiedot neuvottelujen tuloksesta toimitetaan komitealle. Tästä asiakirjasta keskustellaan komiteassa, jos yksi tai useampi komitean jäsen sitä pyytää.

4. Komitea tarkastelee vuosittain maakohtaisen strategia-asiakirjan ja monivuotisen maaohjelman toimivuutta, tuloksia ja ajankohtaisuutta. Arviointien tai muiden asiaan liittyvien seikkojen niin edellyttäessä komitea voi kehottaa komissiota neuvottelemaan Etelä-Afrikan hallituksen kanssa muutoksia monivuotiseen maaohjelmaan.

5. Komiteassa keskustellaan kerran vuodessa komission alustuksen pohjalta seuraavan vuoden aikana toteutettavien toimien yleisistä suuntaviivoista."

5. Poistetaan 7 artiklan 2 kohta.

6. Muutetaan 8 artikla seuraavasti:

a) Korvataan 1 kohta seuraavasti:

"1. Komissiota avustaa Etelä-Afrikka-komitea, jäljempänä 'komitea'.

b) 5 ja 6 kohdassa määrän ilmaisu "5 miljoonan euron" korvataan määrän ilmaisulla "8 miljoonan euron".

7. 10 artiklan 1 kohdassa määrän ilmaisu "885,5 miljoonaksi euroksi" korvataan määrän ilmaisulla "900,5 miljoonaksi euroksi".

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puheenjohtaja Puheenjohtaja

SÄÄDÖKSEEN LIITTYVÄ RAHOITUSSELVITYS

Politiikan ala(t): 21 KEHITYSYHTEISTYÖ

Toiminto: 21 03 Maantieteellinen yhteistyö

Toimenpiteen nimi: Etelä-Afrikan jälleenrakentamisen ja kehittämisen Eurooppa-ohjelma

1. BUDJETTIKOHTA/-KOHDAT

21 03 17 (entinen B7-3200)

2. NUMEROTIEDOT

2.1. Toimenpiteen kokonaismäärärahat (B osa): 15 milj. euroa maksusitoumusmäärärahoina

2.2. Toimenpiteen soveltamisaika:

2004-2006

2.3. Monivuotinen kokonaismenoarvio

a) Maksusitoumusmäärärahojen/maksumäärärahojen aikataulu (rahoitustuki) (vrt. kohta 6.1.1)

miljoonaa euroa (kolmen desimaalin tarkkuudella)

>TAULUKON PAIKKA>

b) Tekninen ja hallinnollinen apu ja tukimenot (katso kohta 6.1.2)

>TAULUKON PAIKKA>

>TAULUKON PAIKKA>

c) Henkilöstö- ja muiden hallintomenojen kokonaisvaikutus rahoitukseen (vrt. kohdat 7.2 ja 7.3)

>TAULUKON PAIKKA>

>TAULUKON PAIKKA>

2.4. Yhteensopivuus ohjelmasuunnitelman ja rahoitusnäkymien kanssa

[X] Ehdotus on tehdyn ohjelmasuunnitelman mukainen.

Ehdotus edellyttää rahoitusnäkymien kyseisen otsakkeen ohjelmasuunnitelman muuttamista,

ja tämä voi edellyttää toimielinten sopimuksen määräysten soveltamista.

2.5. Vaikutukset tuloihin: [11]

[11] Lisätietoja erillisessä ohjeasiakirjassa.

[X] Ei vaikuta tuloihin (kyseessä ovat toimenpiteen toteuttamiseen liittyvät tekniset näkökohdat).

TAI

Vaikutukset tuloihin ovat seuraavat:

(Huomautus: Tuloihin kohdistuvan vaikutuksen laskutapaa koskevat täsmennykset ja huomautukset on liitettävä tähän rahoitusselvitykseen erillisellä lehdellä.)

(milj. euroa yhden desimaalin tarkkuudella)

>TAULUKON PAIKKA>

(Kaikki asianomaiset budjettikohdat ilmoitetaan ja taulukkoon lisätään tarvittaessa rivejä, jos toimenpide kohdistuu useampaan budjettikohtaan.)

3. BUDJETTITIEDOT

>TAULUKON PAIKKA>

4. OIKEUSPERUSTA

Euroopan yhteisön ja sen jäsenvaltioiden sekä Etelä-Afrikan tasavallan kauppaa, kehitystä ja yhteistyötä koskevan sopimuksen liitteessä X oleva Etelä-Afrikan ja Euroopan yhteisön viinejä ja alkoholijuomia koskevaan sopimukseen liittyvä kirjeenvaihto.

5. KUVAUS JA PERUSTELUT

5.1. Yhteisön toiminnan tarve [12]

[12] Lisätietoja erillisessä ohjeasiakirjassa.

5.1.1. Toiminnan tavoitteet

Etelä-Afrikan tasavallan kauppaa, kehitystä ja yhteistyötä koskevan sopimuksen liitteessä X on Etelä-Afrikan viinin ja väkevien alkoholijuomien alan tukea käsittelevä kirjeenvaihto. Liitteen 6 kohdassa todetaan "Etelä-Afrikan tasavallan kehittämisohjelmassa, jonka rahoittamiseen Euroopan yhteisö osallistuu, vahvistettujen päätavoitteiden tukemisen lisäksi Euroopan yhteisö tukee 15 miljoonalla eurolla Etelä-Afrikan viini- ja alkoholijuoma-alan rakenneuudistusta sekä Etelä-Afrikan viinien ja alkoholituotteiden markkinointia ja jakelua. Avun antaminen alkaa viinejä ja alkoholijuomia koskevan sopimuksen voimaantulosta." Viinejä ja väkeviä alkoholijuomia koskeva sopimus allekirjoitettiin 28. tammikuuta 2002. Näin ollen on tarpeellista suunnitella ja panna täytäntöön EPRD:stä tukiohjelma Etelä-Afrikan viinien ja väkevien alkoholijuomien alalle. Ohjelma rahoitetaan 15 miljoonan euron lisämäärärahalla, joka lisätään kehitysyhteistyöstä Etelä-Afrikan kanssa 29. kesäkuuta 2000 annetun Euroopan parlamentin ja neuvoston asetuksen N:o 1726/2000 10 artiklan 1 kohdassa mainittuun 885, 5 miljoonan euron viitemäärään.

5.1.2. Ennakkoarviointiin liittyvät toimenpiteet

Viinien ja väkevien alkoholijuomien alan ohjelman suhteen ei ole tehty erityistä ennakkoarviointia. Tarjouseritelmää kuitenkin luonnostellaan toteutettavuustutkimusta varten, joka tehtäisiin vuonna 2004 alan tarvitseman tuen laadun määrittelemiseksi.

5.1.3. Jälkiarvioinnin perusteella toteutetut toimenpiteet

Viinien ja väkevien alkoholijuomien alan tukiohjelma otetaan osaksi Etelä-Afrikan yleistä yhteistyöohjelmaa, johon kuuluu painopistealue "oikeudenmukainen talouskasvu". Siihen kuuluu muun muassa tuki yksityissektorille, tuki kauppa- ja teollisuusministeriön yhdennetylle valmistusstrategialle sekä tuki Etelä-Afrikan hallituksen politiikalle mustan väestönosan taloudellisia mahdollisuuksien kohentamiseksi (Black Economic Empowerment). Maakohtaisen strategian yleinen arvionti on tehty vuonna 2002. Sen päätelmien mukaan EPRD:n toimet ovat pääpiirteissään relevantteja suhteessa Etelä-Afrikan tarpeisiin ja EPRD:n yleinen strategia on hyvä. Lähemmin tarkasteltuna arviointikertomuksessa suositellaan muun muassa yksityissektorin tuen lujittamista työpaikkojen luomisen ja tulojen hankkimisen edistämiseksi.

5.2. Suunnitellut toimet ja yhteisön rahoitustukea koskevat yksityiskohtaiset säännöt

Toimenpiteen yleistavoitteena on antaa tukea Etelä-Afrikan viinien ja väkevien alkoholijuomien alalle ja Etelä-Afrikan viinien ja väkevien alkoholijuomien markkinoinnille ja jakelulle. Lisäksi EPRD:n osallistuminen toimintaan antaa sille selvästi kehitykseen liittyvän lähestymistavan. Erityistavoitteet, toimet ja tulokset on määriteltävä toteutettavuustutkimuksessa, joka esitetään tehtäväksi. Mutta jo nyt on selvää, että alalla on suuria mahdollisuuksia:

- viinien ja väkevien alkoholijuomien ala on dynaaminen teollisuudenala, joka tuottaa laatutuotteita; se on yhä menestyksellisempi vientimarkkinoilla. Etelä-Afrikasta on tullut maailman seitsemänneksi suurin viinintuottajamaa.

- Teollisuudenala on työvoimavaltaista ja työpaikkojen lisääminen on mahdollista.

- Kun ala saa tarvitsemaansa tukea, sen on mahdollista synnyttää uusia aloittavia yrittäjiä ja tarjota tilaisuuksia aikaisemmin huonommassa asemassa olleille yhteisöille perustaa markkinarakoja hyödyntäviä pienyrityksiä.

Toteutettavuustutkimuksen tuloksista riippuen toimiin voi kuulua alakohtainen tuki Etelä-Afrikan hallituksen tämän alan politiikalle, viinien ja väkevien alkoholijuomien alan yksityissektorin tukiohjelma ja/tai erityiset tukitoimet.

5.3. Toteutusta koskevat yksityiskohtaiset säännöt

Täytäntöönpanomenetelmät ovat yhdenmukaisia EPRD:n yleisten toteutusta koskevien sääntöjen kanssa.

6. RAHOITUSVAIKUTUKSET

6.1. Kokonaisrahoitusvaikutus, B-osa (koko ohjelmakaudeksi)

(Alla olevassa taulukossa ilmoitettujen kokonaismäärien laskutapa on esitettävä taulukossa 6.2 esitetyn jaottelun avulla. )

6.1.1. Rahoitustuki

Rahoitettavat toimenpiteet määritellään toteutettavuustutkimuksessa.

Maksusitoumusmäärärahat, milj. euroa (kolmen desimaalin tarkkuudella)

>TAULUKON PAIKKA>

6.2. Toimenpidekohtainen kustannuslaskelma, B osa (koko ohjelmakaudeksi) [13]

[13] Lisätietoja erillisessä ohjeasiakirjassa.

Rahoitettavat toimenpiteet määritellään toteutettavuustutkimuksessa.

Maksusitoumusmäärärahat, milj. euroa (kolmen desimaalin tarkkuudella)

>TAULUKON PAIKKA>

Laskutapa on tarvittaessa selitettävä.

7. VAIKUTUKSET HENKILÖSTÖÖN JA HALLINTOMENOIHIN

Toteutettavat toimet otetaan osaksi EPRD:tä. Koska koko sidottavien ja maksettavien varojen kokonaismäärä nousee vain hyvin vähän, ei vaikutuksia henkilöstöön ja hallintomenoihin ennakoida syntyvän.

7.1. Vaikutus henkilöstöön

>TAULUKON PAIKKA>

7.2. Henkilöstön taloudellinen kokonaisvaikutus

>TAULUKON PAIKKA>

Määrät vastaavat 12 kuukauden kokonaismenoja.

7.3. Muut toimenpiteestä aiheutuvat hallintomenot

>TAULUKON PAIKKA>

Määrät vastaavat 12 kuukauden kokonaismenoja.

1 Mainittava komitean laji sekä ryhmä, johon se kuuluu.

>TAULUKON PAIKKA>

(Arvioidessaan toimeen tarvittavien hallinnollisten ja henkilöresurssien määrää pääosastojen ja yksiköiden on otettava huomioon periaatekeskusteluissa/vuotuisessa toimintastrategiassa (APS) sekä alustavaa talousarvioesitystä (ATE) hyväksyttäessä tehdyt komission päätökset. Tämä tarkoittaa, että pääosastojen on mainittava, että henkilöstötarpeet voidaan täyttää alustavan talousarvioesityksen hyväksymisen yhteydessä määrätyn alustavan määrärahajaottelun asettamissa rajoissa.

Jos tässä käsiteltyjä toimia ei ole poikkeuksellisesti voitu ennakoida alustavaa talousarvioesitystä laadittaessa, komissiota on pyydettävä päättämään, voidaanko ehdotetun toimen toteuttaminen hyväksyä ja jos, niin miten: määrärahojen tapauskohtaisella uudelleenjaolla, lisätalousarviolla vai talousarvioesitykseen tehtävällä oikaisukirjeellä.)

8. SEURANTA JA ARVIOINTI

8.1. Seurantajärjestelmä

Koska viinien ja väkevien alkoholijuomien ohjelma otetaan osaksi Etelä-Afrikan yleistä yhteistyöohjelmaa, seurantoimet ovat asetuksessa N:o 1726/2000 säädetyn mukaiset toimet, joita sovelletaan kaikkiin EPRD:n hankkeisiin ja ohjelmiin.

8.2. Arvioinnin yksityiskohtaiset säännöt ja arviointijaksot

Koska viinien ja väkevien alkoholijuomien ohjelma otetaan osaksi Etelä-Afrikan yleistä yhteistyöohjelmaa, arviointijärjestelyt ovat asetuksessa N:o 1726/2000 säädetyn mukaiset järjestelyt, joita sovelletaan kaikkiin EPRD:n hankkeisiin ja ohjelmiin: toteutetaan ohjelman väliarviointi ja loppuarviointi. Asetuksen N:o 1726/2000 9 artiklan mukaisesti vuosien 2000-2006 EPRD:n kokonaisarviointi toimitetaan Euroopan parlamentille ja neuvostolle ennen vuoden 2006 päättymistä.

9 PETOSTEN TORJUNTATOIMET

Petosten torjuntatoimet ja suojelutoimenpiteet ovat asetuksen N:o 1726/2000 7 artiklan mukaiset.